Minister beywer hom vir kwytskelding vir #FeesMustFall-opstokerKanya Cekeshe in die hof. Foto: Nhlanhla Phillips/African News Agency(ANA) Ronald Lamola, minister van justisie, se departement gaan Kanya Cekeshe, die enigste sogenaamde #FeesMustFall-aktivis wat steeds in aanhouding is, bystaan. Cekeshe se aansoek om borgtog is Maandag van die hand gewys. Sy aansoek om te appelleer teen sy skuldigbevinding en vonnis is óók in die landdroshof in Johannesburg van die hand gewys. Lamola het intussen in reaksie hierop gesê dat sy departement kennis geneem het van gister se hofverrigtinge. “Ons is in die proses om hom [Cekeshe] dringend by te staan met ŉ aansoek vir presidensiële kwytskelding of ander wettig beskikbare moontlikhede,” het Lamola gesê. Die Forum for Service Delivery (F4SD) het intussen die hof se beslissings as “skokkend” beskryf. Minister Ronald Lamola. Foto: Parlement/Twitter F4SD wil ŉ protesaksie hou om te betoog teen die onbillikheid van Cekeshe se situasie en het by pres. Cyril Ramaphosa gepleit vir onmiddellike parool gevolg deur ŉ presidensiële kwytskelding. Hulle het ook ŉ beroep op Lamola gedoen om die proses te bespoedig. “Ons het al gesien hoe verkragters en moordenaars op borgtog van R1 000 vrygelaat word en terug in die gemeenskap ingaan om voort te gaan met hul gruwelike dade. Van hierdie sake word ook laat vaar op grond van ŉ sogenaamde tegniese punt. “Cekeshe het reeds tronkstraf uitgedien, hoewel die verhoor nie die regte regsprosedures gevolg het nie, en daarom glo ons dat hy vir parool in aanmerking kom,” het die party in ŉ verklaring gesê. Cekeshe word sedert 2017 by die Leeuwkop-tronk in Sunninghill aangehou nadat hy agt jaar tronkstraf opgelê is vir opsetlike saakbeskadiging, ŉ aanklag waarop hy skuldig gepleit het. Cekeshe het tydens die #FeesMustFall-betogings in 2016 ŉ polisievoertuig aan die brand gesteek.